Kommissionens beslutning

af 24. juni 2003

om tilladelse til visse alternative metoder til mikrobiologisk undersøgelse af kød bestemt til Finland og Sverige

(meddelt under nummer K(2003) 1928)

(EØS-relevant tekst)

(2003/470/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 95/409/EF af 22. juni 1995 om fastsættelse af regler for mikrobiologisk undersøgelse for salmonella af stikprøver af fersk okse- og svinekød bestemt til Finland og Sverige(1), ændret ved beslutning 98/227/EF(2), særlig del C, første afsnit, i bilaget,

under henvisning til Rådets beslutning 95/411/EF af 22. juni 1995 om fastsættelse af regler for mikrobiologisk undersøgelse for salmonella af stikprøver, der skal foretages af fersk fjerkrækød bestemt til Finland og Sverige(3), ændret ved beslutning 98/227/EF, særlig del C, første afsnit, i bilaget, og

ud fra følgende betragtninger:

(1) Der er behov for at anvende hurtige analysemetoder, når fersk kød og fjerkrækød bestemt til Finland og Sverige undersøges for Salmonella spp., fordi sådanne produkter kun har begrænset holdbarhed. Der bør derfor indføres en mulighed for at anvende hurtigere, alternative metoder, som giver tilsvarende garantier som de metoder, der er tilladt i henhold til beslutning 95/409/EF og 95/411/EF.

(2) Den Videnskabelige Komité for Veterinærforanstaltninger med henblik på Folkesundheden afgav den 19.-20. juni 2002 en udtalelse om kriterier for evaluering af metoder til påvisning af Salmonella. I udtalelsen anbefalede komitéen, at validering af nye alternative metoder skulle ske i henhold til en officiel procedure, helst proceduren i standard EN/ISO 16140(4).

(3) Komitéen konkluderede endvidere, at de valideringsprocedurer, der er beskrevet af standardiseringsorganerne Association Française de Normalisation (AFNOR), Association of Official Analytical Chemists (AOAC), Den Europæiske Standardiseringsorganisation (CEN), Den Internationale Standardiseringsorganisation (ISO) og det nordiske system til validering af alternative mikrobiologiske metoder (NordVal), i store træk er ens, men visse mindre detaljer er forskellige.

(4) Der bør tages hensyn til komitéens udtalelse.

(5) EN/ISO 16140-standarden blev godkendt i 2002, og erfaringerne med anvendelsen af denne standard er endnu små. Det er derfor nødvendigt foreløbig at tillade anvendelsen af metoder, der er validerede i henhold til valideringsprocedurer, der svarer til den procedure, der beskrives i EN/ISO 16140-standarden. Denne mulighed bør tages op til fornyet overvejelse, og de relevante bestemmelser bør om fornødent ændres.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Det er tilladt at anvende følgende alternative analysemetoder til de mikrobiologiske undersøgelser, der er omhandlet i beslutning 95/409/EF og 95/411/EF:

- metoder, der er valideret sammenholdt med de seneste udgaver af ISO 6579-standarden(5) eller metode nr. 71 fra Nordisk Metodikkomité for Levnedsmidler(6), og som er certificeret af en tredjepart i overensstemmelse med protokollen i den seneste udgave af EN/ISO 16140-standarden

- indtil der er indhøstet erfaringer fra anvendelsen af EN/ISO 16140-standarden: metoder, der er blevet valideret sammenholdt med ovenstående analysemetoder, og det er certificeret, at de giver tilsvarende garantier, i overensstemmelse med protokoller, der er beskrevet af Association Française de Normalisation (AFNOR), det nordiske system til validering af alternative mikrobiologiske metoder (NordVal) eller Association of Official Analytical Chemists (AOAC).

Valideringen af disse alternative metoder skal omfatte anvendelse af kødprøver i valideringsundersøgelserne.

Artikel 2

Denne beslutning tages op til revision senest to år efter vedtagelsen for at tage hensyn til erfaringer og fremskridt med hensyn til validering af alternative mikrobiologiske metoder.

Artikel 3

Denne beslutning er rettet til medlemsstaterne.

Udfærdiget i Bruxelles, den 24. juni 2003.

På Kommissionens vegne

David Byrne

Medlem af Kommissionen

(1) EFT L 243 af 11.10.1995, s. 21.

(2) EFT L 87 af 21.3.1998, s. 14.

(3) EFT L 243 af 11.10.1995, s. 29.

(4) EN/ISO 16140:2003 Microbiology of food and animal feeding stuffs - Protocol for the validation of alternative methods.

(5) ISO 6579:2002 Mikrobiologisk undersøgelse af fødevarer og foderstoffer - Horisontal metode til bestemmelse af Salmonella spp.

(6) NMKL-metode nr. 71, 5. udg., 1999: Salmonella. Detection in food (Salmonella. Påvisning i livsmedel).